Sangers span weer saam vir duet – dié keer vir droogte | Maroela Media
Soms besing hulle die kurwes van 'n mooi vrou wat rondrits in 'n '68 Chevy en ander kere die nuanses van 'n "leeuloop" in 'n kroeg in Parys. Nou span die Afrikaanse sangers Bok van Blerk en Robbie Wessels weer saam – dié keer vir 'n liedjie oor die droogte.
Luidens 'n verklaring van die sangers se platemaatskappy beloof dié liedjie om "Suid-Afrikaanse harte ewe diep te roer as die genadelose droogte" wat groot dele van die land op sy knieë het.
Die enkelsnit, getiteld "Die sluise van die hemel", is deur Wessels geskryf. Die musiekvideo van die liedjie word op 2 Maart op kykNET se Top 20-musiekprogram bekend gestel.
Wessels vertel hy het dié liedjie geskryf omdat die droogte – met 'n spesifieke fokus op die Kaapse droogte – hom na aan die hart lê. "Dit is nie 'n liedjie waaroor ek lank moes dink toe ek dit geskryf het nie, want dit was asof dit van bo af vir my gestuur is," vertel hy. "Ek dink dit het gespruit uit my liefde vir die Kaap, en al is ek nie daar om die moeilike tyd saam met die Kapenaars te beleef nie, gaan my hart uit na die mense daar."
Die sangers sê dit was groot pret om weer saam in die opnameateljee te wees. Wessels meen dié opname was veral 'n spesiale duet omdat dit 'n boodskap dra wat wil "hoop gee in moeilike tye".
Die sangers wil nog nie meer oor die musiekvideo verklap nie, maar sê dit beloof om "treffend" te wees.
Wessels en Van Blerk het vantevore al duette uitgereik soos "Ons vir jou Suid-Afrika", "Go Bokke!" en "Ek en my vlerk".